Dôvodová správa
B. Osobitná časť
K čl. I
K § 1
Ustanovenie vymedzuje predmet právnej úpravy a rozsah regulácie, ktorú návrh zákona zavádza. Cieľom tohto ustanovenia je vytvoriť ucelený právny mechanizmus, ktorý umožní včasnú identifikáciu, odborné posúdenie a primeranú reguláciu nových psychoaktívnych látok, ktoré predstavujú riziko pre verejné zdravie a bezpečnosť obyvateľstva, vrátane úpravy podmienok ich výskumu a expertíznej činnosti. Potreba osobitnej právnej úpravy vyplýva                    z dynamického vývoja trhu s psychoaktívnymi látkami, kde dochádza k rýchlemu uvádzaniu nových chemických zlúčenín, ktoré svojimi účinkami napodobňujú účinky omamných a psychotropných látok, už regulovaných podľa osobitného právneho predpisu, avšak formálne nespadajú pod tieto kontrolné mechanizmy. Súčasný právny rámec neumožňuje dostatočne pružne reagovať na tento vývoj, čo môže viesť k zvýšenému ohrozeniu zdravia obyvateľstva, najmä mladých ľudí.
Ustanovenie komplexne upravuje procesy zaistenia podozrivých látok, ich odborné posudzovanie z hľadiska zdravotných, spoločenských a bezpečnostných rizík, ako aj následnú reguláciu a likvidáciu, vrátane podmienok ich oprávneného použitia na vedecké a odborné účely. Zámerom je zabezpečiť rovnováhu medzi ochranou verejného zdravia, právnou istotou dotknutých subjektov a proporcionalitou zásahov verejnej moci.
Zároveň sa vytvára legislatívny základ pre nadväzujúce procesné a kompetenčné ustanovenia návrhu zákona, ktoré podrobnejšie upravujú jednotlivé fázy nakladania s novými psychoaktívnymi látkami, vrátane podmienok ich zaistenia, odborného posudzovania, evidencie, regulácie a likvidácie. Tento rámec zabezpečuje jednotný, systematický a predvídateľný prístup orgánov verejnej moci pri ochrane verejného zdravia a bezpečnosti obyvateľstva.

K § 2
Ustanovenie vymedzuje základné pojmy, ktoré sú kľúčové pre správne uplatňovanie návrhu zákona a zabezpečenie jeho jednotnej a konzistentnej aplikácie v praxi. Upravuje, čo sa rozumie pod pojmom nová psychoaktívna látka, prípravok a podozrivá látka, vymedzuje pojmy výroba, uvádzanie do obehu, zaobchádzanie a nedovolené zaobchádzanie s novou psychoaktívnou látkou, ako aj okruh oprávnených orgánov, orgánov verejnej moci a zodpovednej osoby. Zároveň objasňuje pojmy transformácia a expertízna činnosť.
V odseku 1 sa ustanovuje definícia novej psychoaktívnej látky, ktorá vychádza z potreby reagovať na dynamický vývoj nových látok predstavujúcich potenciálne zdravotné alebo spoločenské riziko. Definícia je založená na vymedzení skupín látok uvedených v prílohe č. 1 návrhu zákona, čím umožňuje pružnejšie reagovať na vývoj trhu s novými psychoaktívnymi látkami pri zachovaní požiadavky právnej istoty a predvídateľnosti právnej úpravy. Zároveň sa výslovne ustanovuje, že za novú psychoaktívnu látku sa na účely tohto zákona nepovažuje látka zaradená medzi omamné látky, psychotropné látky alebo prípravky podľa osobitného predpisu. Uvedené riešenie zabezpečuje vzájomné vylúčenie pôsobnosti oboch právnych úprav a predchádza súbežnej regulácii tej istej látky. Ak je látka patriaca do niektorej zo skupín látok uvedených v prílohe č. 1 následne zaradená medzi omamné látky, psychotropné látky alebo prípravky podľa osobitného predpisu, prestáva sa na účely tohto zákona považovať za novú psychoaktívnu látku a odo dňa nadobudnutia účinnosti takejto právnej úpravy sa na ňu vzťahuje režim podľa osobitného predpisu bez potreby zmeny alebo doplnenia prílohy č. 1 k tomuto návrhu zákona.
Odsek 2 spresňuje pojem prípravku tak, aby sa regulácia nevzťahovala len na čisté látky, ale aj na zmesi a roztoky, v ktorých sa nové psychoaktívne látky reálne uvádzajú na trh. Zároveň sa vylučujú prirodzene sa vyskytujúce zmesi a roztoky, čím sa predchádza neprimeraným zásahom do oblasti, ktoré nesúvisia s cieľom návrhu zákona.
Odsek 3 zavádza pojem podozrivej látky, ktorou je látka alebo prípravok, pri ktorej existuje podozrenie, že ide o novú psychoaktívnu látku. Zavedenie tohto pojmu umožňuje operatívne reagovať už v štádiu podozrenia, bez potreby jej predchádzajúceho úplného odborného posúdenia. Takýto prístup posilňuje preventívny charakter právnej úpravy a umožňuje včasný zásah oprávnených orgánov.
Odsek 4 vymedzuje pojem výroby ktorý zahŕňa činností od spracovania, úpravy, tranformácie, dekantácie až po balenie novej psychoaktívnej látky Zohľadňuje aplikačnú prax a skúsenosti              s obchádzaním právnych predpisov prostredníctvom formálnych úprav jednotlivých činností, pričom zahrnutím jednotlivých čiastkových činností sa predchádza výkladovým nejasnostiam a posilňuje sa vymožiteľnosť právnej úpravy.
Odsek 5 vymedzuje pojem uvádzania do obehu novej psychoaktívnej látky ako súhrn činností smerujúcich k jej sprístupneniu iným osobám, najmä na účely jej ďalšieho šírenia alebo spotreby. Ustanovenie zahŕňa rôzne formy distribúcie vrátane ponuky a propagácie týchto látok, čím reflektuje na aplikačnú prax. Cieľom je zabezpečiť, aby všetky relevantné formy ich sprístupňovania podliehali právnej regulácii.
Odsek 6 vymedzuje pojem zaobchádzania s novou psychoaktívnou látkou ako súhrn činností spojených s jej nakladaním. Ustanovenie zahŕňa rozhodujúce fázy nakladania s týmito látkami od ich vzniku až po ich sprístupňovanie iným osobám. Cieľom je vytvoriť jednotný a dostatočne široký rámec, ktorý umožní efektívnu reguláciu a zabráni obchádzaniu zákona prostredníctvom formálneho rozlišovania jednotlivých činností.
Odsek 7 zavádza pojem nedovoleného zaobchádzania s novou psychoaktívnou látkou, ktorým sa rozumie zaobchádzanie s novou psychoaktívnou látkou iným spôsobom, ako ustanovuje tento zákon. Ide o definíciu, ktorá pokrýva všetky formy konania v rozpore s týmto zákonom bez ohľadu na ich konkrétnu podobu. Ustanovenie vytvára základ pre uplatňovanie zodpovednosti za porušenie povinností podľa zákona a zabezpečuje jednotný výklad protiprávneho konania.
Odseky 8 a 9 vymedzujú okruh oprávnených orgánov a orgánov verejnej moci, ktoré budú návrh zákona aplikovať alebo sa s novými psychoaktívnymi látkami stretávať pri výkone svojich pôsobností. Cieľom je zabezpečiť jasné rozdelenie kompetencií a efektívnu spoluprácu medzi jednotlivými subjektmi.
Odsek 10 zavádza pojem zodpovednej osoby. Cieľom je zabezpečiť jednoznačnú identifikáciu subjektu, vo vzťahu ku ktorému sa uplatňujú práva a povinnosti podľa tohto zákona, a tým predchádzať výkladovým nejasnostiam pri jeho aplikácii.
Odsek 11 upravuje pojem transformácie, ktorá reflektuje na skutočnosť, že chemické úpravy existujúcich látok predstavujú častý mechanizmus obchádzania právnej úpravy.
Odsek 12 vymedzuje expertíznu činnosť ako odborný nástroj slúžiaci na identifikáciu a posúdenie vlastností podozrivej látky. Jej účelom je zabezpečiť spoľahlivé odborné podklady pre ďalšie postupy podľa zákona, najmä pre rozhodovanie oprávnených orgánov.

K § 3
Ustanovenie upravuje postavenie ministerstva zdravotníctva v oblasti hodnotenia nových psychoaktívnych látok a vytvára odborný rámec pre postupy podľa tohto zákona.
Odsek 1 konkretizuje obsah hodnotiacej činnosti ministerstva zdravotníctva, ktorá zahŕňa najmä vyhodnocovanie klinických, toxikologických a epidemiologických údajov, zohľadňovanie informácií zo systému včasného varovania a využívanie odborných podkladov a vedeckých štúdií. Ustanovenie zároveň zdôrazňuje spoluprácu s inými orgánmi, čím sa zabezpečuje efektívna výmena informácií a koordinovaný postup orgánov verejnej moci. Ministerstvo zdravotníctva zároveň vykonáva pôsobnosť správneho orgánu v oblasti prejednávania správnych deliktov a ukladania pokút podľa tohto zákona, čím sa zabezpečuje vymožiteľnosť ustanovených povinností a ochrana verejného zdravia.
Odsek 2 upravuje vykonávanie odbornej analýzy, expertízneho posudku a forenzného skúmania, ktoré zabezpečuje Kriminalistický a expertízny ústav Policajného zboru. Cieľom je zabezpečiť odbornú spôsobilosť a spoľahlivosť výsledkov, ktoré slúžia ako podklad pre ďalšie postupy.
Odsek 3 navrhovaná úprava vytvára procesný rámec pre postup Slovenskej obchodnej inšpekcie pri podozrení na výskyt novej psychoaktívnej látky a zabezpečuje odborné posúdenie takýchto látok príslušným odborným pracoviskom. Cieľom je podporiť účinný dohľad nad výrobkami uvádzanými na trh a včasnú identifikáciu nových psychoaktívnych látok.
Odsek 4 ustanovuje povinnosť oprávnených orgánov a odovzdať ministerstvu zdravotníctva záznam o evidencii vzoriek na odborné posudzovanie do desiatich pracovných dní. Cieľom ustanovenia je zabezpečiť priebežný prehľad o vzorkách nových psychoaktívnych látok,  ktoré sú predmetom odborného posudzovania a vytvoriť podmienky na efektívnu výmenu informácií medzi príslušnými orgánmi. Ustanovenie posilňuje koordinačný a monitorovací mechanizmus návrhu zákona a podporuje plnenie koordinačných úloh ministerstva zdravotníctva.

K § 4
Odsek 1 upravuje výkon kontroly dodržiavania povinností ustanovených týmto zákonom a vymedzuje oprávnenia oprávnených orgánov nevyhnutné na zabezpečenie účinnej kontroly a zisťovanie porušení  povinností. 
Písmeno a) upravuje oprávnenie vstupovať do prevádzkových priestorova iných nebytových priestorov, pri ktorých je podozrenie z porušenia návrhu zákona, čím sa zabraňuje svojvoľným alebo preventívne neodôvodneným zásahom. Cieľom je umožniť oprávneným orgánom efektívne vykonávať kontrolu dodržiavania povinností podľa tohto návrhu zákona.
Písmeno b) objasňuje odobratie vzoriek látok a prípravkov, čo predstavuje nevyhnutný predpoklad ich odborného posúdenia a overenia, či ide o novú psychoaktívnu látku. Bez tejto možnosti by nebolo možné efektívne aplikovať mechanizmy hodnotenia rizík ani následné regulačné opatrenia.
Písmeno c) oprávnenie požadovať doklady a informácie je limitované požiadavkou nevyhnutnosti na účely kontroly predstavuje dôležitú záruku proti nadmernému zásahu do práv kontrolovaných subjektov. Rozsah požadovaných informácií musí byť primeraný sledovanému cieľu a v súlade s osobitnými predpismi upravujúcimi ochranu osobných údajov a obchodného tajomstva.
Písmeno d) ustanovenie umožňuje oprávneným orgánom bezodkladne zasiahnuť v situáciách, keď existuje podozrenie, že ide o nové psychoaktívne látky. Cieľom je predísť ich ďalšiemu šíreniu a možnému ohrozeniu verejného zdravia, pričom ďalšie zaobchádzanie so zaistenými výrobkami sa riadi režimom ustanoveným v § 5.
Písmeno e) oprávnenie zaistiť nové psychoaktívne látky a súvisiace predmety je zásahovým opatrením, ktoré je odôvodnené potrebou bezprostredne zabrániť ďalšiemu porušovaniu návrhu zákona alebo šíreniu látok predstavujúcich riziko pre zdravie. Rozsah zaistenia je viazaný                  na vecnú súvislosť s porušením povinností návrhu zákona, čím sa zabezpečuje primeranosť zásahu. 
Navrhovaná právna úprava je v súlade s cieľmi politiky Európskej únie v oblasti obmedzovania dostupnosti škodlivých psychoaktívnych látok a reflektuje potrebu účinného dohľadu                      nad rýchlo sa meniacim trhom. Zároveň rešpektuje základné práva a slobody, keďže jednotlivé oprávnenia sú viazané na zákonný dôvod, nevyhnutnosť a vecnú súvislosť so sledovaným cieľom.
Odsek 2 ustanovuje osobitnú podmienku pre vstup do obydlia alebo iných priestorov chránených podľa osobitného predpisu. Cieľom ustanovenia je zabezpečiť ochranu základných práv a slobôd, najmä práva na nedotknuteľnosť obydlia, a zároveň zachovať primeranú rovnováhu medzi verejným záujmom na kontrole dodržiavania povinností podľa tohto zákona a ochranou súkromia dotknutých osôb. Z tohto dôvodu sa vyžaduje predchádzajúci súhlas súdu.
Odsek 3 upravuje postup pri zaistení dátového nosiča a ustanovuje povinnosť vyhotoviť o tomto úkone písomný záznam. Cieľom ustanovenia je zabezpečiť transparentnosť postupu oprávnených orgánov pri zaistení dátových nosičov, ako aj ochranu práv dotknutých osôb.

K § 5
Ustanovenie upravuje zákaz zaobchádzania s novou psychoaktívnou látkou. Ide o kľúčové ustanovenie návrhu zákona, ktorého cieľom je bezprostredná ochrana verejného zdravia pred novou psychoaktívnou látkou s potenciálne závažnými a často nepreskúmanými účinkami.
Odsek 1 zavádza všeobecný zákaz zaobchádzania  s novou psychoaktívnou látkou. Cieľom ustanovenia je zabrániť ich výrobe, dovozu, vývozu, distribúcii a uvádzaniu do obehu, a tým obmedziť ich dostupnosť a šírenie. Vzhľadom na charakter novej psychoaktívnej látky a riziká spojené s ich užívaním sa navrhuje všeobecný zákaz zaobchádzania s týmito látkami, pričom výnimky z tohto zákazu sú ustanovené v odseku 2.
Odsek 2 ustanovuje výnimky zo zákazu podľa odseku 1 pre prípady, v ktorých je zaobchádzanie s novou psychoaktívnou látkou nevyhnutné na vedecké, vzdelávacie, odborné, verejnoprávne alebo zdravotnícke účely. Výnimka sa vzťahuje najmä na výskumnú činnosť, výučbu vo vysokoškolskom vzdelávaní, expertíznu činnosť, výkon pôsobnosti orgánov verejnej moci, ako aj na zaobchádzanie s registrovanými humánnymi a veterinárnymi liekmi alebo liekmi určenými na klinické skúšanie. Ustanovenie zároveň zohľadňuje osobitné právne režimy upravujúce nakladanie s vybranými látkami. 
Odsek 3 upravuje postup pri zaobchádzaní s podozrivou látkou, ktorú oprávnený orgán uloží do bezpečnej úschovy a predloží na odborné posudzovanie. Cieľom je zabezpečiť, aby bola látka overená odborným spôsobom a aby sa predišlo jej ďalšiemu šíreniu alebo zneužitiu počas obdobia posudzovania. Na základe výsledkov odborného posudzovania sa zároveň ustanovuje nadväzujúci postup smerujúci  k odstráneniu takýchto látok, a to prostredníctvom predloženia návrhu na ich likvidáciu, čím sa zabezpečuje komplexné riešenie ich ďalšieho nakladania v súlade s týmto návrhom zákona. Ustanovenie zároveň upravuje dočasné znášanie nákladov spojených s odborným posudzovaním, uchovávaním a likvidáciou týchto látok do času rozhodnutia o povinnosti ich náhrady.
Odsek 4 ustanovuje povinnosť skladovať zaistenú novú psychoaktívnu látku a súvisiaceho predmetu do času ich likvidácie spôsobom, ktorý zabraňuje ich zneužitiu, úniku alebo ohrozeniu zdravia osôb a životného prostredia. Ustanovenie vytvára základný bezpečnostný rámec pre manipuláciu s týmito látkami v období medzi ich zaistením a likvidáciou.

K § 6
Ustanovenie upravuje povoľovací režim na zaobchádzanie s novými psychoaktívnymi látkami v prípadoch, v ktorých je zaobchádzanie výnimočne prípustné podľa tohto návrhu zákona. 
Odsek 1 ustanovuje prípady, v ktorých je možné zaobchádzať s novou psychoaktívnou látkou na základe povolenia vydaného ministerstvom zdravotníctva. Cieľom ustanovenia je umožniť realizáciu oprávnených vedeckých a vzdelávacích aktivít pri súčasnom zabezpečení kontroly nad nakladaním s novými psychoaktívnymi látkami.
Odsek 2 vymedzuje náležitosti žiadosti o vydanie povolenia, pričom ustanovuje rozsah identifikačných údajov žiadateľa. Rozlišuje sa medzi fyzickou osobou - podnikateľom a právnickou osobou, čím sa zabezpečuje jednoznačná identifikácia žiadateľa a vytvárajú sa podmienky na riadne posúdenie žiadosti o vydanie povolenia.
Odsek 3 ustanovuje povinnosť predložiť k žiadosti doklady preukazujúce zdravotnú a odbornú spôsobilosť, ako aj oprávnenie vykonávať činnosť v oblasti výskumu a vývoja. Ustanovenie zároveň vyžaduje predloženie opisu projektu, ktorý umožňuje posúdiť účel, rozsah a spôsob zaobchádzania s novou psychoaktívnou látkou. Cieľom ustanovenia je zabezpečiť, aby ministerstvo zdravotníctva disponovalo dostatočnými podkladmi na posúdenie splnenia podmienok na vydanie povolenia.
Odsek 4 ustanovuje povinnosť držiteľa povolenia požiadať o zmenu povolenia pri zmene údajov uvedených v žiadosti o vydanie povolenia. Cieľom ustanovenia je zabezpečiť aktuálnosť údajov vedených ministerstvom zdravotníctva a umožniť riadny výkon dohľadu nad zaobchádzaním s novou psychoaktívnou látkou. Na zabezpečenie včasnej aktualizácie údajov sa ustanovuje lehota na oznámenie ich zmeny.
Odsek 5 upravuje osobitný postup v prípade zmeny miesta výkonu činnosti, ktorá sa považuje za podstatnú zmenu podmienok povolenia, pri ktorom sa vyžaduje vydanie nového povolenia, pričom pôvodné povolenie sa súčasne zruší. Zároveň sa ustanovujú náležitosti žiadosti, ktoré majú zabezpečiť preukázanie zmeny a potvrdenie, že ostatné rozhodujúce skutočnosti zostali nezmenené. Cieľom je umožniť ministerstvu zdravotníctva posúdiť splnenie podmienok výkonu činnosti po zmene miesta jej výkonu a zachovať kontrolu nad podmienkami zaobchádzania s novou psychoaktívnou látkou.
Odsek 6 upravuje postup ministerstva zdravotníctva pri rozhodovaní o žiadosti o vydanie povolenia. Ustanovuje sa lehota na rozhodnutie o úplnej žiadosti a zároveň umožňuje vyzvať žiadateľa na odstránenie nedostatkov žiadosti, ak neobsahuje všetky zákonom ustanovené náležitosti. Cieľom ustanovenia je zabezpečiť efektívne a predvídateľné rozhodovanie o žiadostiach pri súčasnom vytvorení priestoru na odstránenie ich prípadných nedostatkov.
Odsek 7 upravuje dôvody zrušenia povolenia na zaobchádzanie s novou psychoaktívnou látkou. Umožňuje ministerstvu zdravotníctva zrušiť povolenie, ak jeho držiteľ prestane spĺňať podmienky ustanovené týmto zákonom alebo poruší povinnosti vyplývajúce z tohto zákona. Cieľom je zabezpečiť, aby oprávnenie na zaobchádzanie s novou psychoaktívnou látkou bolo viazané na trvalé plnenie zákonných podmienok a povinností.
Odsek 8 ustanovuje časové obmedzenie pre opätovné vydanie povolenia po jeho zrušení. Zavádza lehotu, počas ktorej nie je možné získať nové povolenie. Cieľom je zabrániť porušovaniu zákona a zabezpečiť, aby opätovné udelenie povolenia bolo viazané na dostatočný časový odstup od predchádzajúceho porušenia.
Odsek 9 upravuje dôvod zániku povolenia. Cieľom ustanovenia je zabezpečiť, aby povolenie na zaobchádzanie s novou psychoaktívnou látkou bolo viazané výlučne na subjekt, ktorému bolo vydané, a aby neprechádzalo na iné osoby bez splnenia podmienok ustanovených v tomto návrhu zákona.

K § 7
Ustanovenie upravuje evidenčné povinnosti držiteľa povolenia pri zaobchádzaní s novou psychoaktívnou látkou, zabezpečuje sledovateľnosť nakladania s touto látkou a vytvára podklady na výkon kontroly podľa tohto zákona.
Odsek 1 zavádza povinnosť vedenia evidencie pri zaobchádzaní s novou psychoaktívnou látkou.
Odsek 2 vymedzuje rozsah údajov vedených v evidencií, upravujúci dostatočný rozsah informácií na identifikáciu novej psychoaktívnej látky, sledovanie jej pohybu a výkon kontroly dodržiavania povinností podľa tohto zákona.
Odseky 3 a 4 upravujú spôsob vedenia a uchovávania evidencie držiteľom povolenia. Evidencia sa vedie priebežne, pravdivo a úplne, a to buď v listinnej podobe alebo v elektronickej podobe. Držiteľ povolenia je povinný evidenciu uchovávať päť rokov odo dňa vykonania posledného záznamu. Ustanovenie sleduje zabezpečenie aktuálnosti, správnosti a úplnosti údajov                           o nakladaní s novými psychoaktívnymi látkami, ako aj vytvorenie podmienok pre spätnú kontrolu zo strany oprávnených orgánov pri zachovaní primeranej administratívnej záťaže.  
Odsek 5 ustanovuje povinnosť držiteľa povolenia na požiadanie predložiť evidenciu oprávnenému orgánu, čím sa zabezpečuje možnosť efektívneho výkonu kontroly dodržiavania povinností podľa tohto zákona.

K § 8
Upravuje zaistenie podozrivých látok a súvisiacich predmetov ako procesný nástroj slúžiaci              na zabezpečenie účelu návrhu zákona. Cieľom je umožniť oprávneným orgánom zabezpečiť dôkazy, vykonať odborné posúdenie a zabrániť ďalšiemu porušovaniu povinností podľa tohto návrhu zákona.
Odsek 1 upravuje zaistenie ako zabezpečovacie opatrenie slúžiace na vykonanie odborného posúdenia, zabezpečenie dôkazov alebo zabránenie ďalšiemu porušovaniu tohto zákona. 
Odsek 2 upravuje zaistenie novej psychoaktívnej látky a súvisiacich predmetov, ktoré boli použité alebo určené na nedovolené zaobchádzanie alebo porušenie povinností podľa tohto zákona, ako aj ich uchovávanie. Zabraňuje ďalšiemu porušovaniu a zabezpečuje ochranu verejného zdravia, ako aj zachovanie dôkazov pre ďalší postup návrhu zákona.
Odsek 3 ustanovuje povinnosť oprávneného orgánu odovzdať ministerstvu zdravotníctva záznam o zaistení, s cieľom zabezpečiť informovanosť o vykonaných zaisteniach a vytvoriť podklady na vedenie evidencie a monitorovanie výskytu nových psychoaktívnych látok.
Odseky 4 a 5 upravujú trvanie zaistenia a postup po odpadnutí dôvodov zaistenia, aby zaistenie trvalo len po dobu nevyhnutnú na splnenie jeho účelu a aby zaistené látky a predmety boli po zániku dôvodov zaistenia bez zbytočného odkladu vrátené oprávnenej osobe. Tým sa zabezpečuje primeranosť zásahu do práv dotknutých osôb pri súčasnom zachovaní účelu zaistenia. 

K § 9
Odsek 1 upravuje podmienky, podľa ktorých sa nová psychoaktívna látka a súvisiace predmety po odbornom posúdení odovzdávajú na likvidáciu. Cieľom ustanovenia je zabezpečiť odstránenie nových psychoaktívnych látok a predmetov súvisiacich s porušením povinností podľa tohto zákona spôsobom, ktorý trvalo vylučuje ich ďalšie použitie a zároveň minimalizuje riziká pre verejné zdravie, bezpečnosť osôb a životné prostredie. Ustanovenie odkazuje na osobitné predpisy upravujúce nakladanie s nebezpečnými látkami a ochranu životného prostredia. 
Odseky 2 a 3 upravujú rozhodovanie o likvidácii novej psychoaktívnej látky a súvisiacich predmetov a podmienky jej vykonania. Likvidácia sa vykonáva na základe rozhodnutia ministerstva zdravotníctva a až po jeho právoplatnosti, čím sa zabezpečuje právna istota a ochrana práv dotknutých osôb pred vykonaním nezvratného zásahu.
Odsek 4 upravuje povinnosť odovzdať ministerstvu zdravotníctva záznam o vykonanej likvidácii, aby zabezpečila evidenciu likvidovanej novej psychoaktívnej látky a vytvorila podklady na monitorovanie výskytu a nakladania s novou psychoaktívnou látkou.

K § 10
Ustanovenie upravuje centrálnu evidenciu nových psychoaktívnych látok vedenú ministerstvom zdravotníctva. 
Odsek 1 zveruje ministerstvu zdravotníctva vedenie evidencie o zaistení, odbornom posudzovaní nových psychoaktívnych látok a o vydaných a zrušených povoleniach. Centralizované vedenie údajov umožňuje komplexné vyhodnocovanie vývoja výskytu týchto látok, podporuje odborné hodnotenie rizík a vytvára podklad pre výkon pôsobnosti ministerstva zdravotníctva.
Odsek 2 ukladá oprávneným orgánom povinnosť poskytovať ministerstvu zdravotníctva údaje potrebné na vedenie evidencie. Cieľom ustanovenia je zabezpečiť aktuálnosť, úplnosť a spoľahlivosť evidovaných údajov a podporiť efektívnu výmenu informácií medzi orgánmi zapojenými do plnenia úloh podľa tohto zákona. 
Odsek 3 ustanovuje požiadavku jednoznačnej identifikácie a sledovateľnosti novej psychoaktívnej látky počas celého procesu jej evidencie a nakladania podľa tohto zákona. Ide o významnú procesnú záruku, ktorá minimalizuje riziko zámeny, neoprávnenej manipulácie alebo straty látok.
Odsek 4 ustanovuje lehotu uchovávania údajov vedených v evidencií.

K § 11
Ustanovenie upravuje správne delikty na úseku zaobchádzania s novou psychoaktívnou látkou a sankcie za porušenie povinností podľa tohto návrhu zákona. Cieľom je zabezpečiť účinnú vymožiteľnosť právnej úpravy a pôsobiť preventívne voči porušovaniu ustanovených povinností.
Odsek 1 vymedzuje skutkové podstaty správnych deliktov spočívajúce v porušení povinností ustanovených týmto zákonom. Cieľom ustanovenia je určiť okruh konaní, za ktoré možno uložiť sankciu podľa tohto návrhu zákona.
Odseky 2 až 5 ustanovujú výšku pokút za porušenie zákazu zaobchádzania s novými psychoaktívnymi látkami. Rozlišuje sa pritom medzi fyzickou osobou a právnickou osobou, pričom výška pokút zohľadňuje závažnosť protiprávneho konania. 
Odsek 6 upravuje lehoty na začatie konania o uložení pokuty. Rozlišuje sa pritom medzi subjektívnou lehotou viazanou na okamih, keď sa ministerstvo zdravotníctva dozvedelo o porušení povinnosti, a objektívnou lehotou viazanou na samotné porušenie povinnosti. Cieľom ustanovenia je zabezpečiť právnu istotu a časovo vymedziť možnosť uplatnenia sankčnej zodpovednosti podľa návrhu zákona. 
Odsek 7 ustanovuje kritériá, na ktoré ministerstvo zdravotníctva prihliada pri ukladaní pokuty. Cieľom ustanovenia je zabezpečiť individualizáciu sankcie a jej primeranosť vzhľadom na okolnosti konkrétneho prípadu, najmä povahu, závažnosť, priebeh a dôsledky protiprávneho konania.
Odsek 8 umožňuje zvýšiť sankciu v prípade opakovaného porušenia, čím sa posilňuje jej preventívny a represívny účinok. Cieľom je zohľadniť opakované protiprávne konanie a zabezpečiť prísnejší postih pri nedodržiavaní zákonných povinností.
Odsek 9 upravuje možnosť zbavenia sa zodpovednosti za správny delikt v prípadoch, ak osoba preukáže existenciu okolností hodných osobitného zreteľa, ktoré nemohla ovplyvniť. Ustanovenie zohľadňuje situácie, v ktorých nebolo objektívne možné splniť zákonnú povinnosť, a tým zabezpečuje primeranosť uplatňovania sankcií. Zároveň sa výslovne ustanovuje, že tým nie je dotknutá povinnosť splniť danú povinnosť po odpadnutí týchto okolností.
Odsek 10 zabezpečuje zásadu ne bis in idem - nie dvakrát v tej istej veci. Konanie sa nezačne alebo sa zastaví, ak v tej istej veci vedie trestné konanie alebo už o tom istom skutku už bolo právoplatne rozhodnuté. 
Odsek 11 vymedzuje, že pokuty sú príjmom štátneho rozpočtu.

K § 12
Ustanovenie upravuje znášanie nákladov spojených so zaistením, prepravou, odborným posudzovaním, uchovávaním a likvidáciou novej psychoaktívnej látky. 
Odsek 1 vychádza zo zásady, že náklady spojené s porušením povinností podľa návrhu zákona znáša zodpovedná osoba, ak jej bola za takéto porušenie právoplatne uložená pokuta. Zároveň upravuje prípady, v ktorých sa porušenie povinností nepreukáže alebo sa odborným posudzovaním preukáže, že nejde o novú psychoaktívnu látku; v takých prípadoch znáša náklady štát. Ide spravodlivé rozdelenie nákladov spojených s uplatňovaním opatrení podľa návrhu zákona.
Odsek 2 upravuje prípady, v ktorých zodpovednú osobu nemožno zistiť alebo keď je vymáhanie nákladov objektívne nemožné (napríklad pre jej zánik alebo nemajetnosť). V takom prípade náklady znáša štát prostredníctvom príslušného orgánu verejnej moci. 
Cieľom ustanovenia je  zabezpečiť výkon opatrení podľa návrhu zákona a ochranu verejného zdravia aj v prípadoch, keď nie je možné preniesť finančné bremeno na konkrétnu zodpovednú osobu.

K § 13
Ustanovenie určuje, že na konania podľa návrhu zákona sa vzťahuje správny poriadok. 

K § 14
Ustanovenie deklaruje, že návrh zákona bol prijatý v súlade s právne záväzným aktom Európskej únie upravujúcim postup poskytovania informácií v oblasti technických predpisov. 

K prílohe č. 1
Príloha č. 1 návrhu zákona predstavuje chemický rámec na vymedzenie skupín nových psychoaktívnych látok. Jej účelom je určiť základné štruktúrne znaky jednotlivých skupín látok vrátane ich chemickej variability. Jednotlivé kategórie obsahujú vymedzenie základnej štruktúry molekuly, prípustných substitúcií a maximálnej molekulovej hmotnosti, čím sa zabezpečuje zachytenie širokého spektra derivátov, ktoré sa môžu objaviť na trhu.
Generické vymedzenie skupín látok umožňuje reagovať na výskyt nových psychoaktívnych látok vznikajúcich chemickými modifikáciami už známych zlúčenín. Príloha č. 1 je koncipovaná tak, aby zachytávala látky, ktoré nie sú zaradené medzi omamné látky alebo psychotropné látky podľa prílohy č. 1 a 2 zákona č. 139/1998 Z. z. o omamných látkach, psychotropných látkach a prípravkoch v znení neskorších predpisov. 

K bodu 1 – Zlúčeniny odvodené od 2-fenetylamínu
Táto skupina zahŕňa syntetické látky odvodené od základnej chemickej štruktúry                            2-fenetylamínu, do ktorej patria viaceré psychoaktívne látky so stimulačnými, empatogénnymi alebo halucinogénnymi účinkami. Súčasťou tejto skupiny sú aj katinónové deriváty a ďalšie chemicky príbuzné látky, pri ktorých zmeny v chemickej štruktúre môžu významne ovplyvňovať intenzitu, trvanie a charakter ich účinkov na centrálny nervový systém. Vymedzenie skupiny umožňuje zahrnúť aj látky, ktoré sa na trhu objavujú v rôznych chemických modifikáciách.

K bodu 2 – Kanabimimetiká
Táto skupina zahŕňa látky, ktoré napodobňujú účinky kanabinoidov na ľudský organizmus a vyvolávajú podobné účinky ako látky obsiahnuté v konope. Ide o chemicky rozmanitú skupinu látok, pri ktorých aj menšie zmeny v chemickej štruktúre môžu významne ovplyvniť ich vlastnosti, silu účinku a pôsobenie na centrálny nervový systém. Do tejto skupiny patria aj látky chemicky podobné syntetickým alebo prírodným kanabinoidom vrátane upravených foriem látok odvodených od prirodzene sa vyskytujúcich kanabinoidov. Zároveň sa výslovne ustanovuje, že za látky podľa tejto skupiny sa nepovažujú prirodzene sa vyskytujúce kanabinoidy získané priamou extrakciou z rastliny Cannabis sativa L., pokiaľ neboli predmetom chemickej modifikácie. Takto vymedzená skupina umožňuje zachytiť syntetické a semisyntetické kanabinoidy, ktoré sa na trhu objavujú v rôznych obmenách.

K bodu 3 – Benzodiazepíny
Táto skupina zahŕňa látky chemicky príbuzné benzodiazepínom, ktoré pôsobia tlmivo                         na centrálny nervový systém. Tieto látky môžu vyvolávať sedatívne, anxiolytické, hypnotické, antikonvulzívne alebo svalovo-relaxačné účinky. Chemické úpravy ich molekulovej štruktúry môžu ovplyvňovať rýchlosť nástupu účinku, jeho intenzitu, trvanie a celkový farmakologický profil. Vymedzenie skupiny zároveň umožňuje zahrnúť aj nové deriváty benzodiazepínov objavujúce sa na trhu s novými psychoaktívnymi látkami.

K bodu 4 – Zlúčeniny odvodené od N-(2-aminocyklohexyl)amidu
Táto skupina zahŕňa syntetické látky odvodené od chemickej štruktúry                                                          N-(2-aminocyklohexyl)amidu, ktoré môžu vykazovať psychoaktívne, anestetické alebo disociačné účinky. Zmeny v chemickej štruktúre týchto látok môžu významne meniť ich farmakologické vlastnosti, silu účinku a bezpečnostný profil. Vymedzenie skupiny umožňuje zachytiť aj nové chemické varianty tejto skupiny látok.

K bodu 5 – Zlúčeniny odvodené od tryptamínu
Táto skupina zahŕňa látky chemicky príbuzné tryptamínu, ktoré môžu ovplyvňovať psychické funkcie, najmä vnímanie, náladu, vedomie a zmyslové spracovanie podnetov. Ide predovšetkým o látky s halucinogénnymi alebo psychedelickými účinkami, ktorých účinky a potencia sa môžu meniť v závislosti od konkrétnej chemickej modifikácie. Vymedzenie skupiny umožňuje zahrnúť aj nové deriváty objavujúce sa na trhu s psychoaktívnymi látkami.

K bodu 6 – Zlúčeniny odvodené od arylcyklohexylamínu
Táto skupina zahŕňa syntetické látky chemicky príbuzné arylcyklohexylamínu, ktoré môžu mať disociačné, anestetické alebo halucinogénne účinky. Chemické úpravy ich molekulovej štruktúry môžu ovplyvniť ich farmakologické vlastnosti, spôsob účinku a intenzitu pôsobenia na centrálny nervový systém. Vymedzenie skupiny umožňuje zachytiť aj nové modifikované deriváty tejto skupiny.

K bodu 7 – Zlúčeniny odvodené od benzimidazolu
Táto skupina zahŕňa syntetické látky odvodené od benzimidazolovej štruktúry, ktoré môžu vykazovať výrazné biologické účinky vrátane účinkov na centrálny nervový systém. Chemické modifikácie ich štruktúry môžu významne ovplyvniť ich farmakologickú aktivitu, účinnosť a rizikovosť. Vymedzenie skupiny umožňuje zachytiť aj nové deriváty tejto skupiny objavujúce sa na trhu.
Príloha č. 1 návrhu zákona umožňuje technicky presné vymedzenie širokého spektra syntetických psychoaktívnych látok, pričom opis substitučných možností bližšie určuje rozsah chemických modifikácií zahrnutých do regulácie. Takto nastavený prístup zabezpečuje dostatočnú flexibilitu právnej úpravy vo vzťahu k novým derivátom a zároveň zachováva presnosť pri identifikácii látok podliehajúcich regulácii.

K prílohe č. 2
Príloha č. 2 ustanovuje vzor záznamu o odbere vzorky na účely odborného posudzovania. Vzor záznamu zabezpečuje jednotné zaznamenávanie údajov o odobratej vzorke vrátane jej identifikácie, množstva, formy, účelu odberu a subjektu vykonávajúceho odborné posudzovanie. Súčasťou záznamu sú aj údaje o zodpovednej osobe, čím sa zabezpečuje preukázateľnosť, sledovateľnosť a transparentnosť postupu pri nakladaní so vzorkou.

K prílohe č. 3
Príloha č. 3 ustanovuje vzor záznamu o zaistení. Vzor záznamu zabezpečuje jednotné zaznamenávanie údajov o zaistení vrátane identifikácie oprávneného orgánu, zaistenej látky, miesta a času zaistenia, dôvodu zaistenia a osoby, u ktorej bola látka zistená. Súčasťou záznamu sú aj údaje o zodpovednej osobe vykonávajúcej zaistenie, čím sa zabezpečuje preukázateľnosť, sledovateľnosť a kontrolovateľnosť postupu podľa návrhu zákona.
Záznam zároveň vytvára podklad pre ďalšie úkony podľa návrhu zákona, najmä odborné posudzovanie a nakladanie so zaistenou látkou.

K prílohe č. 4
Príloha č. 4 dokumentuje proces likvidácie nových psychoaktívnych látok s cieľom zabezpečiť jej bezpečné, kontrolovateľné a preukázateľné vykonanie. Formulár obsahuje údaje o likvidovanej látke, jej množstve a forme, spôsobe a mieste likvidácie, ako aj o subjekte a zodpovednej osobe, ktorá likvidáciu vykonala. Uvedené údaje vytvárajú predpoklady na overenie zákonnosti a správnosti postupu a umožňujú spätnú kontrolu vykonaných úkonov.
Záznam o likvidácii predstavuje významný prvok sledovateľnosti nakladania s novými psychoaktívnymi látkami a nadväzuje na evidenciu ich odberu a zaistenia. Jeho vedenie prispieva k transparentnosti postupu a k ochrane verejného zdravia pred rizikami spojenými s neoprávneným nakladaním s týmito látkami.

Prílohy č. 2 až 4 tvoria kontrolný a administratívny rámec nakladania s novými psychoaktívnymi látkami od ich odberu cez zaistenie až po bezpečnú likvidáciu. Každý záznam zabezpečuje preukázateľnosť, sledovateľnosť a transparentnosť jednotlivých úkonov, čím sa minimalizuje riziko nesprávneho narábania s novými psychoaktívnymi látkami a podporuje ochrana verejného zdravia. 

K čl. II (Zákon č. 455/1991 Zb. o živnostenskom podnikaní (živnostenský zákon) v znení neskorších predpisov)
Navrhovanou úpravou sa dopĺňa, že živnosťou nie je zaobchádzanie  s novými psychoaktívnymi látkami. Cieľom úpravy je zabezpečiť previazanosť právnej úpravy nových psychoaktívnych látok so živnostenským zákonom.

K čl. III (Zákon č. 124/1992 Zb. o Vojenskej polícii v znení neskorších predpisov)
Navrhovaná zmena v § 20c ods. 1 druhej vete a v § 27 ods. 1 písm. b) má za cieľ aktualizovať právny rámec pôsobnosti Vojenskej polície v oblasti kontroly a postihovania trestnej činnosti súvisiacej s nebezpečnými látkami. Dopĺňajú sa nové psychoaktívne látky, čím sa rozširuje rozsah pôsobnosti Vojenskej polície aj na látky, ktoré predstavujú riziko z hľadiska verejného zdravia a bezpečnosti, ale nie sú zaradené medzi omamné a  psychotropné látky.
Tento doplnok reflektuje dynamický vývoj trhu s novými psychoaktívnymi látkami a potrebu zabezpečiť, aby Vojenská polícia mala právne jasnú možnosť zasahovať v prípadoch ich držby, prepravy či iného nelegálneho nakladania. V praxi to znamená, že pri vykonávaní kontrol, odoberaní vzoriek alebo zaistení látok bude Vojenská polícia môcť zákonne intervenovať aj                pri nových psychoaktívnych látkach.
Doplnenie nových psychoaktívnych látok do § 20c ods. 1 druhej vete a § 27 ods. 1 písm. b) zabezpečuje súlad s ostatnými právnymi predpismi upravujúcimi nakladanie s novými psychoaktívnymi látkami. Umožňuje tiež prepojenie postupov Vojenskej polície s procesmi odborného posudzovania, evidencie a likvidácie, čím sa posilňuje prevencia rizík spojených s novými psychoaktívnymi látkami a zabezpečuje efektívna ochrana vojakov a vojenských objektov pred ich nelegálnym šírením.

K čl. IV (Zákon Národnej rady Slovenskej republiky č. 46/1993 Z. z. o Slovenskej informačnej službe v znení neskorších predpisov)
Navrhovaná úprava dopĺňa medzi nebezpečné látky aj novú psychoaktívnu látku, ktorá sa používa v tomto zákone.

K čl. V (Zákon Národnej rady Slovenskej republiky č. 171/1993 Z. z. o Policajnom zbore v znení neskorších predpisov)
Navrhovaná úprava zabezpečuje zohľadnenie nových psychoaktívnych látok pri výkone pôsobnosti Policajného zboru. Doplnením odkazov na nové psychoaktívne látky do príslušných ustanovení zákona sa vytvára právny základ na výkon oprávnení a postupov Policajného zboru vo vzťahu k týmto látkam.
Cieľom úpravy je zabezpečiť jednotné uplatňovanie právnej úpravy pri odhaľovaní, zaistení a kontrole nových psychoaktívnych látok a odstrániť prípadné aplikačné nejasnosti pri výkone pôsobnosti Policajného zboru. Navrhovaná úprava zároveň prispieva k ochrane verejného poriadku a bezpečnosti osôb a k efektívnejšiemu postupu pri odhaľovaní neoprávneného nakladania s novými psychoaktívnymi látkami.

K čl. VI (Zákon č. 4/2001 Z. z. o Zbore väzenskej a justičnej stráže v znení neskorších predpisov)
Navrhovaná úprava zabezpečuje zohľadnenie nových psychoaktívnych látok pri výkone pôsobnosti Zboru väzenskej a justičnej stráže. Doplnením novej psychoaktívnej látky do príslušných ustanovení zákona sa vytvára právny základ na výkon kontroly, monitorovania, zaistenia, evidencie a ďalších postupov vykonávaných vo vzťahu k týmto látkam.

K čl. VII (Zákon č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov)
Navrhovaná úprava dopĺňa novú psychoaktívnu látky medzi látky, ktorých užívanie sa zohľadňuje pri posudzovaní skutočností rozhodujúcich pre sociálne zabezpečenie policajtov a vojakov podľa osobitnej právnej úpravy. Cieľom je zabezpečiť rovnaký prístup k novým psychoaktívnym látkam ako k omamným látkam a psychotropným látkam a odstrániť prípadné aplikačné nejasnosti pri posudzovaní právnych následkov ich užívania.

K čl. VIII (Zákon č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov)
Cieľom je zabezpečiť, aby sa požiadavky súvisiace s ochranou bezpečnosti a zdravia pri práci primerane vzťahovali aj na nové psychoaktívne látky, ktoré môžu nepriaznivo ovplyvniť schopnosť zamestnanca bezpečne vykonávať pracovné činnosti.
Navrhovaná právna úprava prispieva k jednotnému uplatňovaniu právnej úpravy pri ochrane zdravia a bezpečnosti pri práci a odstraňuje prípadné aplikačné nejasnosti pri posudzovaní nových psychoaktívnych látok.

K čl. IX (Zákon č. 281/2015 Z. z. o štátnej službe profesionálnych vojakov a o zmene a doplnení niektorých zákonov v znení neskorších predpisov)
Navrhovaná úprava dopĺňa nové psychoaktívne látky k omamným látkam a psychotropným látkam v ustanoveniach upravujúcich podmienky výkonu štátnej služby profesionálnych vojakov. 
Navrhovaná úprava prispieva k ochrane disciplíny, spoľahlivosti a pripravenosti profesionálnych vojakov na výkon štátnej služby a zároveň zabezpečuje jednotný prístup k novým psychoaktívnym látkam, omamným látkam a psychotropným látkam.
K čl. X (Zákon č. 35/2019 Z. z. o finančnej správe a o zmene a doplnení niektorých zákonov v znení neskorších predpisov)
Cieľom úpravy je zabezpečiť jednotné uplatňovanie právnej úpravy pri nakladaní s novými psychoaktívnymi látkami a odstrániť prípadné aplikačné nejasnosti pri výkone pôsobnosti finančnej správy. 
Navrhovaná úprava zároveň dopĺňa nové psychoaktívne látky medzi látky, ktorých užívanie je nezlučiteľné s výkonom štátnej služby príslušníka finančnej správy.

K čl. XI (Účinnosť)
Navrhovaná účinnosť návrhu zákona je ustanovená na 1. januára 2027. Tento termín umožňuje všetkým dotknutým orgánom a subjektom pripraviť sa na zmeny v legislatíve, upraviť vnútorné postupy a zabezpečiť potrebné technické a organizačné opatrenia na riadne vykonávanie nových úloh súvisiacich s evidenciou, kontrolou a odborným posudzovaním nových psychoaktívnych látok. Dátum nadobudnutia účinnosti zároveň poskytuje dostatočný čas na harmonizáciu s existujúcou legislatívou a zabezpečuje plynulý prechod k novému právnemu rámcu.

